ddrg/super_eurlex huggingface dataset:
FI Euroopan unionin virallinen lehti CE 88/320

(2004/C 88 E/0325)

KIRJALLINEN KYSYMYS E-0230/03

esittäjä(t): Helle Thorning-Schmidt (PSE) komissiolle

(4. helmikuuta 2003)

Aihe: Laajentumisen vaikutus tullivirkailijoiden työllisyyteen

Analyysit osoittavat, että jopa 22 000 tullivirkailijaa menettää työpaikkansa vuonna 2004 laajentumisen seurauksena, ja että Keski- ja Itä-Euroopan maiden osuus on 20 000 menetettyä työpaikkaa. Tämä merkitsee sitä, että osa tullivirkailijoista on jo tässä vaiheessa etsimässä uutta työpaikkaa, koska he tietävät menettävänsä työpaikkansa toukokuussa 2004. Tämä saattaa aiheuttaa monia käytännön ongelmia, koska juuri tullivirkailijat varmistavat sekä EU:n että ehdokasmaiden tullimääräysten noudattamisen, minkä myötä tavarat voivat ylittää EU:n ulkorajat.

Mihin toimiin komissio aikoo ryhtyä varmistaakseen EU:n ja ehdokasmaiden välisen rajat ylittävän kaupan sujuvuuden 1. toukokuuta 2004 saakka? Aikooko komissio panna täytäntöön järjestelyjä, joilla varmistetaan, että tullivirkailijoita kannustetaan pysymään työpaikassaan laajentumisen toteutumiseen saakka? Voidaanko odottaa, että komissio antaa samankaltaisen asetuksen kuin vuonna 1992 sisämarkkinoihin siirtymisen yhteydessä? Jos vastaus on kielteinen, miten komissio aikoo ratkaista muodostumassa olevan ongelman?

Anna Diamantopouloun komission puolesta antama vastaus

(14. maaliskuuta 2003)

Kuten komissio on jo maininnut Giorgio Lisin kirjalliseen kysymykseen E-2488/02 antamassaan vastauksessa (1) se ei aio esittää sen kaltaista järjestelyä kuin vuonna 1992 yhtenäismarkkinoiden tullessa voimaan. Vastauksessaan mainittuun kysymykseen komissio viittasi jäsenvaltioille rakennerahastojen puitteissa tarjottuihin mahdollisuuksiin sekä valtiontuista annettuihin ohjeisiin.

(1) EUVL C 52 E, 6.3.2003, s. 179.
FI Euroopan unionin virallinen lehti CE 78/801

(2004/C 78 E/0850)

KIRJALLINEN KYSYMYS E-3316/03

esittäjä(t): Konstantinos Hatzidakis (PPE-DE) komissiolle

(10. marraskuuta 2003)

Aihe: EMOTR:n korjaukset

Voisiko komissio kertoa, minkä suuruisia korjauksia Euroopan maatalouden ohjaus- ja tukirahaston tukiosasto on viimeisten viiden vuoden aikana tehnyt kunkin Euroopan unionin jäsenvaltion kohdalla?

Franz Fischlerin komission puolesta antama vastaus

(6. tammikuuta 2004)

Tilien tarkastamis- ja hyväksymismenettely käsittää vuonna 1995 toteutetun uudistuksen jälkeen kaksi erillistä menettelyä:

— varsinaisen vuosittaisen tilien tarkastamis- ja hyväksymismenettelyn, joka perustuu riippumattomien elinten esittämiin tilien varmennuksiin;

— sääntöjenmukaisuuden tarkastusmenettelyn, jonka perusteella menoja peritään takaisin (rahoitus-oikaisut), kun komission suorittamissa tarkastuksissa on ilmennyt maksuja, jotka eivät ole yhteisön sääntöjen mukaisia. Nämä oikaisut koskevat niitä 24:ää kuukautta, jotka edeltävät komission asianomaiselle jäsenvaltiolle toimittamaa tarkastusten tuloksia koskevaa tiedoksiantoa (asetuksen (EY) N:o 1258/1999 (1) 7 artiklan 4 kohta). Rahoitusoikaisuista tehdään komission päätös.

Viiden viime vuoden aikana tehdyistä rahoitusoikaisuista on kaikista päätetty uudistetun menettelyn mukaisesti. Sääntöjenmukaisuustarkastusten perusteella on tehty 15 komission päätöstä (23. heinäkuuta 2003 mennessä, jolloin tehtiin toistaiseksi viimeinen päätös). Parhaillaan on valmisteilla järjestyksessä 16. päätös.

Tämän ajanjakson kuluessa on peritty takaisin yhteensä 2,27 miljardia euroa. Määrät jäsenvaltioittain ovat seuraavat:

(euroina) Jäsenvaltio Takaisin peritty määrä Belgia 7 873 259,91 Tanska 32 415 872,67 Saksa 106 099 916,44 Kreikka 519 551 784,76 Espanja 474 884 455,96 Ranska 325 740 770,28 Irlanti 26 291 003,76 Italia 575 928 793,49 Luxemburg 403 570,23 Alankomaat 11 737 138,74 Itävalta 938 528,59 Portugali 51 945 010,91 Suomi 4 565 590,64 Ruotsi 3 185 416,91 Yhdistynyt kuningaskunta 129 294 789,14 Yhteensä 2 270 855 902,43

(1) Neuvoston asetus (EY) N:o 1258/1999, annettu 17 päivänä toukokuuta 1999, yhteisen maatalouspolitiikan rahoituksesta, EYVL L 160, 26.6.1999.
FI Euroopan unionin virallinen lehti CE 78/297

(2004/C 78 E/0299)

KIRJALLINEN KYSYMYS E-3535/03

esittäjä(t): José Ribeiro e Castro (UEN) komissiolle

(28. marraskuuta 2003)

Aihe: Humana Milchunion — lasten terveys

Israelin lehdistön mukaan saksalainen Humana Milchunion, joka valmistaa soijasta äidinmaidon korviketta israelilaiselle Remedia-yritykselle, on tunnustanut olevansa vastuussa B1-vitamiinin puuttumisesta ja kyseisen tuotteen laadunvalvontaprosessin virheistä. Israelin terveysministeriö uskoo, että B1-vitamiinin puuttuminen on aiheuttanut kolmen lapsen kuoleman ja keskushermoston vaurioita useille muille. Tällä hetkellä uskotaan, että vahinkoa kärsineiden lasten lukumäärä on lähes kaksikymmentä.

Kyseisen uutisen mukaan Humana-yritys on tunnustanut, että puolueeton laboratorio on osoittanut, että 100 grammaa yrityksen Super Soya 1 -seosta sisälsi vain 29—37 mikrogrammaa B1-vitamiinia, vaikka tuoteselosteen mukaan kyseinen määrä sisälsi sitä 385 mikrogrammaa. Yritys korostaa tekevänsä täyttä yhteistyötä asiaa tutkivan israelilais-saksalaisen tahon kanssa ja haluavansa rangaista ilmenneistä virheistä vastuussa olevia henkilöitä.

Remedia-yrityksen mukaan koostumuksen muutos on johtunut vääristä päätelmistä, joiden mukaan soija sisältäisi jo sinänsä riittäviä määriä B1-vitamiinia, joten kyseisen ainesosan lisääminen ei olisi ollut tarpeellista.

Ilmeisesti ongelma on havaittu ensisijaisesti Israelissa, koska Humana Milchunion -yritys — huolimatta siitä, että se suunnitteli toteuttavansa koostumuksen muutoksen kaikissa tuotteissaan — aloitti prosessin ainesosan korvaamiseksi Israelin markkinoille tarkoitetussa kosher-tuoteryhmässä, koska kyseinen tuote oli koostumuksena vuoksi erittäin suosittu ortodoksijuutalaisten keskuudessa.

Israelilaisten tekemien paljastusten vuoksi Saksan viranomaiset lienevät aloittaneet omat Humana-yritystä ja sen tuotteiden käyttäjiä koskevat tutkimukset.

Kysyn komissiolta seuraavaa:

— Onko komission tietojen mukaan kyseistä tuotetta edelleen Euroopan markkinoilla?

— Mihin toimenpiteisiin komissio on ryhtynyt tai aikoo ryhtyä varoittaakseen kuluttajia, ja erityisesti juutalaisyhteisöjä, joissa tämäntyyppisten tuotteiden kuluttaminen on tavallista, heille mahdollisesti aiheutuvasta vaarasta?

— Onko komissio ottanut yhteyttä Israelin valtioon ja kyseessä oleviin yrityksiin?

David Byrnen komission puolesta antama vastaus

(16. tammikuuta 2004)

Komissio on saanut Saksan elintarvikeviranomaisilta tiedon, jonka mukaan kyseistä tuotetta vietiin ainoastaan Israeliin. Lisäksi komissio on ottanut yhteyttä Israelin viranomaisiin komission edustuston kautta saadakseen näiltä tietoja tuotteen mahdollisesta jälleentuonnista Israelista jäsenvaltioihin.

Näiden tietojen perusteella komissiolla ei ole viitteitä siitä, että kyseistä tuotetta olisi koskaan ollut yhteisön markkinoilla.

Vaikka kyseistä tuotetta ei ole ollut jakelussa unionin alueella, komissio on ilmoittanut jäsenvaltioille tästä asiasta, jotta nämä voivat tarvittaessa ryhtyä asianmukaisiin toimenpiteisiin kuluttajille tiedottamiseksi.
FI Euroopan unionin virallinen lehti CE 88/144

(2004/C 88 E/0152)

KIRJALLINEN KYSYMYS P-3402/03

esittäjä(t): Anna Karamanou (PSE) komissiolle

(11. marraskuuta 2003)

Aihe: Kuusitoistavuotiaan jäsenten amputointi Sudanissa

Amnesty Internationalin hiljattain ilmestyneessä tiedotteessa tuomitaan sudanilaisen tuomioistuimen päätös tuomita aseistetusta hyökkäyksestä epäilty 16-vuotias mies amputoitavaksi siten, että häneltä leikataan pois oikea käsi ja vasen jalka. Jos päätös vahvistetaan, siihen ryhdytään välittömästi.

Amputointi, joka rinnastetaan kidutukseen, loukkaa erityisen vakavasti ihmisoikeuksia, ja Sudan on ratifioinut useita ihmisoikeuksien kunnioittamista ja kidutuksen tuomitsemista koskevia yleissopimuksia. Tämänkaltaiset tuomiot eivät ole harvinaisia valtioissa, joissa oikeuslaitos ja rikoslaki perustuvat islamin laille, sharialle.

Mihin toimiin komissio ryhtyy painostaakseen Sudanin viranomaisia peruuttamaan kyseisen tuomion ja sitoutumaan lopettamaan kidutuksen, jotta noudatetaan allekirjoitettuja ihmisoikeuksien suojelua koskevia yleissopimuksia?

Poul Nielsonin komission puolesta antama vastaus

(10. joulukuuta 2003)

Ruumiillisen rangaistuksen soveltamisesta on huomautettu Sudanin hallitukselle lukuisia kertoja EU:n ja Sudanin välisen poliittisten keskustelujen yhteydessä, joissa ihmisoikeudet ovat yksi pääkysymyksistä. Khartumin hallitus on yleensä reagoinut huomautuksiin väittelemällä asiaa ja on sen sijaan korostanut, että sharia on nyt ja tulevaisuudessa Sudanin oikeusperusta. Tämä pätee ainakin maan pohjois- ja keskiosaan, mikä on vahvistettu heinäkuussa 2002 esitetyssä Machakosin pöytäkirjassa, joka on merkittävä saavutus rauhanprosessissa, jota unioni yleisesti ottaen tukee.

Komissio aikoo pyytää Khartumiin lähetettyä valtuuskuntaa ottamaan selvää Amnesty Internationalin mainitseman tapauksen olosuhteista ja yksityiskohdista ja pyytää unionin puheenjohtajatroikkaa tutkimaan tapausta, jotta se voitaisiin ottaa esiin Khartumiin pian tehtävän korkean tason vierailun aikana joulukuussa 2003.
—

Fidži: Toukokuussa 2000 tapahtuneen vallankaappauksen jälkeen EU keskeytti kaikki Euroopan kehitysrahaston (EKR) ohjelmista rahoitettavat investointihankkeet siihen asti, kunnes maassa on pidetty vapaat ja oikeudenmukaiset vaalit ja legitiimi hallitus on astunut tehtäväänsä. Neuvoston päätöksessä todettiin, että ”Demokraattinen hallitus on vielä palautettava Fidžiin” (8).
—

Hallintovirkamies Sergei Kasperchuk on totuuden vastaisesti todennut, että uskovaisten on kaikissa Euroopan maissa rekisteröidyttävä voidakseen kokoontua (Valko-Venäjä on ainoa Euroopan valtio, jossa rekisteröitymistä vaaditaan kansainvälisen ihmisoikeuslainsäädännön vastaisesti).
FI Euroopan unionin virallinen lehti CE 88/88

(2004/C 88 E/0095)

KIRJALLINEN KYSYMYS E-2504/03

esittäjä(t): Esko Seppänen (GUE/NGL) komissiolle

(29. heinäkuuta 2003)

Aihe: Paluumuuttajien kaksoisverotus

Komissaari Frits Bolkestein on huhtikuussa 2001 kiinnittänyt huomion eläkkeiden kaksoisverotukseen ja esittänyt erityistapauksena syrjintää esiintyneen erityisesti Suomen ja Ruotsin eläkkeiden erilaisissa verotuskäytännöissä. Onko komissio toiminut epäkohtien poistamiseksi ja mitä tuloksia se on saavuttanut asiassa vuoden 2001 jälkeen?

Frits Bolkesteinin komission puolesta antama vastaus

(16. syyskuuta 2003)

Huhtikuussa 2001 eläkkeiden verotuksesta antamassaan tiedonannossa (1) komissio asetti etusijalle toisesta valtiosta maksettaviin työeläkkeisiin liittyvien verotusesteiden poistamisen. Sittemmin yhteisöjen tuomioistuin on antanut ennakkoratkaisuja Suomen ja Ruotsin soveltamista eläkkeitä koskevista verotus-säännöistä (2). Molemmissa tapauksissa tuomioistuimen päätös on ollut veronmaksajan hyväksi, ja tuomioistuin on kumonnut säännöt, jotka rajoittavat veronmaksajan oikeutta vähentää verotuksessa toisen maan eläkerahastoon maksetut maksut samalla tavalla kuin kotimaan eläkerahastoon maksetut maksut. Komissio tulee seuraamaan tarkasti, mitä muutoksia Suomi ja Ruotsi tekevät verolainsäädäntöönsä tuomioistuimen päätösten täytäntöön panemiseksi.

Tässä yhteydessä mainittakoon myös, että komissio on päättänyt haastaa Tanskan tuomioistuimeen, ja se on pannut vireille rikkomisesta johtuvat menettelyt seitsemää muuta jäsenvaltiota (3) vastaan. Niistä kaksi on jo ilmoittanut komissiolle toteuttavansa toimenpiteitä lainsäädäntönsä muuttamiseksi.

(1) EYVL C 165, 8.6.2001.

(2) Asia C-136/00, Danner, tuomio 3.10.2002 ja asia C-422/01, Skandia/Ramstedt, tuomio 26.6.2003.

(3) Katso IP/03/179 ja IP/03/965.
2.

Komissio ei kuitenkaan ole samaa mieltä siitä, että pienvesivoimalaitoksista koituu ympäristölle poikkeuksetta pelkkää hyötyä. Vaikka on selvää, että tämänkaltaiset voimalaitokset eivät energiaa tuottaessaan aiheuta kasvihuonekaasupäästöjä, niillä voi olla huomattavia vaikutuksia ympäristön ekologiaan: jokien virtaama pienenee, pato muodostaa ylitsepääsemättömän esteen kutemaan nouseville kaloille, jokien lähistöllä sijaitsevien pohjavesikerrosten uusiutuminen häiriintyy jne. Useimmissa tapauksissa näiden haitallisten vaikutusten korjaamiseksi löydetään kuitenkin ratkaisu. Komissio on sitä mieltä, että ympäristönäkökohtia ei voida asettaa tärkeysjärjestykseen. Avoimen toimintatavan takia on olennaista, että pienvesivoimahankkeista ympäristölle koituvat hyödyt ja haitat arvioidaan ja että niitä verrataan vesipuitedirektiivissä selkeästi asetettuihin tavoitteisiin hankkeen kokonaisvaltaiset vaikutukset samalla huomioon ottaen. Tämä on otettava huomioon vesipiirin hoitosuunnitelmia laadittaessa. Komissio tulee myös valvomaan edellä mainittua seikkaa.
FI Euroopan unionin virallinen lehti CE 78/904

(2004/C 78 E/0955)

KIRJALLINEN KYSYMYS P-4049/03

esittäjä(t): Francesco Speroni (NI) komissiolle

(7. tammikuuta 2004)

Aihe: Muuntogeenisiä organismeja sisältävät tuotteet

Velvoitetaanko voimassaolevassa yhteisön lainsäädännössä ravintolatoiminnan harjoittajia ilmoittamaan muuntogeenisiä organismeja sisältävien tuotteiden käytöstä silloin, kun lakisääteiset kynnysarvot ylittyvät?

Jos näin ei ole, katsooko komissio olevan tasavertaisen kaupankäynnin ja elintarviketurvallisuuden turvaamiseksi tarpeen laatia normeja, joihin sisältyisi edellä mainittu velvoite?

David Byrnen komission puolesta antama vastaus

(18. helmikuuta 2004)

Sen paremmin EY:n nykylainsäädäntö (1) kuin huhtikuusta 2004 alkaen sovellettavat asetuksen (EY) N:o 1829/2003 (2) säännöksetkään eivät velvoita ravintoloita tai suurkeittiöitä ilmoittamaan pakkausmerkinnöissä, että elintarvike on valmistettu muuntogeenisistä organismeista tai että se sisältäisi ainesosia, jotka on valmistettu muuntogeenisistä organismeista.

Muuntogeenistä ainesta sisältävien elintarvikkeiden pakkausmerkintöjä koskevia uusia sääntöjä ja varsinkin asetuksen (EY) N:o 1829/2003 12 artiklan 1 kohtaa sovelletaan elintarvikkeisiin, jotka toimitetaan sellaisinaan lopulliselle kuluttajalle tai suurkeittiöille. Kyseisiä säännöksiä sovelletaan siis ainoastaan elintarvikkeisiin, joita suurkeittiöt toimittavat sellaisinaan kuluttajille. Jos tällaisia elintarvikkeita muunnellaan tai käytetään valmistuksessa, pakkausmerkintöjä koskevia velvoitteita ei sovelleta.

Asetuksen (EY) N:o 1829/2003 14 artiklan 2 kohdassa säädetään mahdollisuudesta antaa komiteamenettelyssä erityissääntöjä siitä, mitä tietoja elintarvikkeita toimittavien suurkeittiöiden on lopullisille kuluttajille annettava. Mitään tämänsuuntaista hanketta ei ole tällä hetkellä suunnitteilla.

Laajempaa kysymystä siitä, mitä tietoja ravitsemuslaitosten on toimitettava kuluttajille, käsitellään elintarvikkeiden pakkausmerkintöjä koskevan lainsäädännön yleisen tarkistustyön yhteydessä.

(1) Komission asetus (EY) N:o 49/2000, annettu 10 päivänä tammikuuta 2000, muiden kuin neuvoston direktiivissä 79/112/ETY säädettyjen pakollisten mainintojen liittämisestä tiettyjen geneettisesti muunnetuista organismeista valmistettujen elintarvikkeiden pakkausmerkintöihin annetun neuvoston asetuksen (EY) N:o 1139/98 muuttamisesta, EYVL L 6, 11.1.2000.

(2) Euroopan parlamentin ja neuvoston asetus (EY) N:o 1829/2003, annettu 22 päivänä syyskuuta 2003, muuntogeenisistä elintarvikkeista ja rehuista (ETA:n kannalta merkityksellinen teksti), EUVL L 268, 18.10.2003.
FI Euroopan unionin virallinen lehti CE 88/419

(2004/C 88 E/0426)

KIRJALLINEN KYSYMYS E-2576/03

esittäjä(t): Philip Claeys (NI) komissiolle

(6. elokuuta 2003)

Aihe: Enlargement Weekly ilmestyy ainoastaan englanniksi

Komission www-sivuilla kiinnitetään huomiota käynnissä olevaan laajentumiskehitykseen. Laajentumista varten on jopa luotu omat sivut, joihin sisältyy muun muassa ”Enlargement Weekly”. Uutiskirjelmän mukaan se tarjoaa katsauksen Euroopan unionin laajentumisen nykyiseen tilaan, kuka tekee mitäkin EU:ssa, toimielimissä ja ehdokasvaltioissa, ja miten tärkeimpiin kysymyksiin puututaan.

Www-sivuihin voi tutustua kaikilla unionin virallisilla kielillä. ”Enlargement Weekly” ilmestyy kuitenkin ainoastaan englanniksi.

Miksi se ilmestyy vain englanniksi?

Aikooko komissio käännättää tämän uutiskirjelmän kaikille virallisille kielille? Jos aikoo, niin mistä lähtien se on saatavissa muillakin virallisilla kielillä?

Günter Verheugenin komission puolesta antama vastaus

(15. syyskuuta 2003)

Laajentumista käsittelevän www-sivuston kielivalikoiman lisääminen on ollut tavoitteena siitä asti, kun sivusto vuonna 2002 avattiin uudestaan. Ensisijaisena tavoitteena oli tärkeimpien sivujen ja asiakirjojen sekä niiden sivuston osuuksien, joita ei päivitetä jatkuvasti (laajentumisprosessi on suurelta osin jatkuvasti elävä prosessi), tarjoaminen kaikilla yhteisön kielillä. Tavoitetta ollaan toteuttamassa, mutta se on jatkuva prosessi. The Enlargement Weekly Newsletter -tiedotuslehti, johon arvoisa parlamentin jäsen viittaa, ei ole komission virallinen asiakirja, vaan osa laajentumista koskevaa komission julkista viestintästrategiaa, kuten www-sivun alareunasta käy ilmi. Tiedotuslehti laaditaan joka maanantai, jotta laajentumisprosessin tärkeimmistä kehityskuluista voitaisiin raportoida jatkuvasti ja nopeasti. Yhteenveto tärkeimmistä käsitellyistä asioista lähetetään seuraavana päivänä sähköpostitse eri puolille maailmaa niille noin 20 000 henkilölle, jotka ovat sen tilanneet. Se siis edellyttää nopeaa julkaisua, mikä viivästyisi entisestään ja olisi entistä kalliimpaa, jos siitä pitäisi tuottaa useampia kieliversioita kuin yksi. Näistä syistä — eikä muista — julkaisu tuotetaan ainoastaan yhdellä kielellä ja vain tässä nimenomaisessa tapauksessa.

Tiedotuslehden julkaiseminen muilla kielillä ei ole suunnitteilla.
FI Euroopan unionin virallinen lehti CE 78/525

(2004/C 78 E/0546)

KIRJALLINEN KYSYMYS E-3341/03

esittäjä(t): Adriana Poli Bortone (UEN) komissiolle

(12. marraskuuta 2003)

Aihe: Albania

Voisiko komissio kertoa, ovatko Albanian äskettäisten vaalien tarkkailijat ilmoittaneet huomionarvoisista poikkeavuuksista?

— Korjattiinko uudet vaaliluettelot lukuisien valitusten jälkeen ajoissa avoimen vaalituloksen ja kansalaisten täysipainoisen osallistumisen takaamiseksi?

— Noudatettiinko asianmukaisesti menettelyä keskusvaalilautakunnan järjestämiseksi uudelleen?

— Kunnioitettiinko opposition oikeuksia?

Chris Pattenin komission puolesta antama vastaus

(23. joulukuuta 2003)

Albaniassa viimeksi pidettyjen paikallisvaalien yhteydessä todettiin merkittäviä puutteita, etenkin vaalien jälkeisenä aikana ja tulosten julkaisemisen yhteydessä. Himaran alueen vaalien järjestäminen uudelleen 16. marraskuuta osoitti, että huomattavat ponnistukset ovat edelleen Albaniassa tarpeen, jotta pystytään takaamaan vaalinormien täydellinen noudattaminen. Joulukuun alussa Albanian vaalituomioistuin kehotti järjestämään vaalit uudelleen 188 äänestyspaikalla Tiranassa (yli 30 prosentissa pääkaupungin äänestyspaikoista). Uudet vaalit pidetään 28. joulukuuta.

Tärkeä vaaleissa esiin noussut kysymys ovat olleet vaaliluettelot. Oppositiopuolueiden pyynnöstä keskusvaalilautakunta (Central Electoral Commission, CEC) tarkisti luetteloita viime hetkellä. Tarkistukset eivät kuitenkaan riittäneet takaamaan luetteloiden tyydyttävää tarkkuutta. Lisäksi muutokset tehtiin liian myöhään, eikä äänestäjille tiedotettu niistä asianmukaisesti. Tämä aiheutti jonkin verran sekaannuksia vaalipäivänä.

Keskusvaalilautakunnan uudelleenjärjestämisestä vaalien alla on kiistelty. Vaikka keskusvaalilautakunnan ratkaisut ovat vaalien aikana vaikuttaneet yleisesti ottaen tasapuolisilta, vaalituomioistuimen äskettäinen Tiranan vaaleja koskeva päätös heittää varjon keskusvaalilautakunnan toiminnan ylle.

Opposition oikeuksia on pyritty kunnioittamaan, ja muutoksenhakumenettelyjä on käytetty. Hyviä esimerkkejä ovat kehotus järjestää Tiranan vaalit uudelleen ja keskusvaalilautakunnan päätös muuttaa Himaran tuloksia vakavien väärinkäytösten vuoksi. On kuitenkin selvää, että kaikilta Albanian poliittisilta toimijoilta vaaditaan vielä nykyistä enemmän halua, päättäväisyyttä ja sitoutuneisuutta, jotta voidaan varmistaa onnistuneiden demokraattisten vaalien järjestäminen.
FI Euroopan unionin virallinen lehti CE 84/521

(2004/C 84 E/0597)

KIRJALLINEN KYSYMYS E-4076/03

esittäjä(t): Alexandros Alavanos (GUE/NGL) komissiolle

(14. tammikuuta 2004)

Aihe: Mäntyjen laaja kuivuminen Kreikassa

Monilla Kreikan alueilla, myös Attikan alueella, on laajalti havaittavissa mäntyjen kuivumista. Julkisuuteen tulleiden tietojen mukaan tämä kuivuminen johtuu todennäköisesti, joko suoraan tai välillisesti, hunajaa tuottavasta mäntyjen tuhohyönteisestä (Marchalina Hellenica). Tämä hyönteinen tuottaa mesikastetta, joka puolestaan on mäntyhunajan raaka-ainetta.

Viime vuosina tämä hyönteinen on levinnyt laajemmalti, kun sitä on istutettu suureen määrään mäntyjä, koska se on tärkeä mehiläishoidon kannalta. Tätä toimenpidettä on vielä rahoitettu noin 2 miljoonalla eurolla yhteisön toisesta tukikehyksestä maatalousministeriön kautta.

Marchalina Hellenica -hyönteisen valtaamien mäntyjen kuivumista esiintyy niin laajalti, että ilmiö on melko merkittävä ja uhkaa aiheuttaa katastrofin männiköissä monilla Kreikan alueilla. Tätä taustaa vasten kysyn komissiolta:

1. Onko saatavilla tieteellisiä tietoja niistä vaikutuksista, joita tämän hyönteisen laajemmalla, mäntyihin siirrostamisen kautta aikaansaadulla leviämisellä on ollut? Onko Marchalina Hellenica -hyönteisen mäntyihin siirrostamisen menetelmä käytössä muissa Euroopan maissa mäntyhunajan tuotannossa?

2. Voiko komissio rahoittaa tutkimusta, jotta mäntyjen kuivumisilmiö selvitettäisiin perinpohjaisesti ja olisi mahdollista ryhtyä asianmukaisiin toimiin tämän suuria mäntymetsäalueita Kreikassa tuholla uhkaavan ilmiön saamiseksi hallintaan ja sen torjumiseksi sekä sen tieteelliseksi todentamiseksi, onko Marchalina Hellenica -hyönteinen vastuussa kuivumisesta vai ei?

Margot Wallströmin komission puolesta antama vastaus

(2. maaliskuuta 2004)

1. Kreikan maatalousministeriö järjesti 15. lokakuuta 2003 työpajan, jossa kutsutut asiantuntijat keskustelivat erityisesti Attikan alueella viime aikoina esiintyneestä mäntyjen kuivumisesta. Työpajassa päädyttiin siihen, että Marcalina hellenica -lajin levinneisyyden ja mäntypuiden kuivumisen välillä ei ole suoraa syy- ja seuraussuhdetta, vaan kuivuminen on mm. ilmastotekijöiden välillistä seurausta. Komission tietojen mukaan M. hellenicaa on istutettu mäntymetsiin ainoastaan Kreikassa ja Turkissa.